Pasop vir vals advertensies oor diere
Thursday, 31 March 2011, 15:00
GEORGE NUUS - Diereliefhebbers moet baie versigtig reageer op advertensies en e-posse waarin oulike diere, veral bulhonde, verniet weggegee word.
Verskeie plaaslike inwoners het onlangs byna 'n bloutjie geloop met die slenter waarin geregistreerde, ras-egte honde en papegaaie belowe word.
'n Hele paar geklassifiseerde advertensies word in koerante en op webtuistes geplaas waarin die sogenaamde eienaar hul "kosbare" diere verniet wil weggee aan iemand "wat vir hulle 'n goeie huis sal gee". Óf die eienaar gaan emigeer, óf die plek waarheen hy gaan trek, laat nie diere toe nie.
Foto's van die diere word aangeheg met die boodskap dat hulle gratis weggegee word. Belangstellendes word versoek om slegs die vervoerkoste van die diere - van waar hulle ookal kom tot waar hulle moet gaan - te betaal. Die vervoerkoste beloop dan honderde of duisende rande, wat diereliefhebbers tog te graag betaal vir dié groot winskoop.
In die mees onlangse voorval in George het 'n vrou op 'n advertensie vir twee bulhonde in die George Herald gereageer.
Alle onderhandelinge het via e-pos plaasgevind, maar sy het gou agtergekom dat alles nie pluis is nie.
Die eienaar, 'n "dominee", het beweer hy is besig met sendingwerk in China, maar toe hy sy bankbesonderhede deurgee sodat sy die vervoergeld kan inbetaal, was dit 'n bankrekening in Lagos, Nigerië. Hy wou ook nooit die vervoermaatskappy wat die honde na Suid-Afrika sou bring, se kontakbesonderhede verskaf nie.
Nog 'n inwoner wou 'n papegaai in sy sorg neem, maar het ná onderhandelinge agtergekom dat dit ook 'n bedrogspul is.